Finland advarer mot Norges influensavaksine
Norske myndigheter råder alle i risikogruppene til å vaksinere seg - rundt 1 million mennesker. Men i Finland fraråder myndighetene at folk under 65 skal ta vaksinen, skriver Aftenposten.Årets influensavaksine heter Fluarix. Pasienter under 65 år anbefales i Finland å benytte en annen vaksine kalt Vaxigrip i stedet. Fluarix gir nemlig økt risiko for å utvikle narkolepsisymptomer hvis man tar Fluarix etter å ha tatt Pandemrix, argumenterer finnene.Da statsbudsjettet ble lagt fram, ble det klart at regjeringen setter av 75 millioner kroner i erstatning til pasienter som har utviklet narkolepsi etter å ha tatt svineinfluensavaksine. Tidligere i år kom det fram at tre barn får erstatning etter å ha utviklet narkolepsi etter vaksinen. Mins 29 barn har utviklet narkolepsi etter svineinfluensavaksinen. Folkehelseinstituttet ser ingen grunn til å endre på anbefalingen om å vaksinere også folk under 65 år i Norge med Fluarix. - Vi må ta våre beslutninger om vaksineanbefalinger på vitenskapelig grunnlag og i tett dialog med norske legemiddelmyndigheter, sier divisjonsdirektør Hanne Nøkleby i Folkehelseinstituttet. Hun legger til at også Vaxigrip blir benyttet i Norge, men at Fluarix er det foretrukne valget. Fluarix er blitt brukt i mange år med samme produksjonsmåte uten at det er registrert tilfeller av narkolepsi, forteller Nøkleby.Folkehelseinstituttets råd er det samme som svenske myndigheter gir. Også i andre europeiske land råder man til å satse på Fluarix. Europeiske legemiddelmyndigheter skal på sin side nå gå gjennom de vitenskapelige dataene som ligger bak den finske hypotesen og deretter informere om konklusjonene fra gjennomgangen.
Finske helsemyndigheter fraråder å gi årets influensavaksine til personer under 65 år, mens samme vaksine blir anbefalt i Norge og Sverige.